VENDIM
Nr. 677, datë 11.9.2026

PËR MIRATIMIN E RREGULLORES SË SISTEMIT TË MBIKËQYRJES SË KUFIRIT[footnoteRef:2] [2:  Kjo rregullore është përafruar pjesërisht me:
- rregulloren (BE) 2019/1896, të Parlamentit Evropian dhe të Këshillit, datë 13 nëntor 2019, “Për rojat kufitare dhe bregdetare evropiane”, që shfuqizon rregulloret (BE) nr. 1052/2013 dhe (BE) 2016/1624”. Nr. CELEX 32019R1896, Fletorja Zyrtare e Bashkimit Evropian, seria L, nr. 295, datë 14.11.2019, faqe 1–131;
- rregulloren zbatuese të Komisionit (BE) 2021/581, datë 9 prill 2021, “Mbi pasqyrimin e informacionit të Sistemit Evropian të Mbikëqyrjes Kufitare (EUROSUR)”. Nr. CELEX 32021R0581, Fletorja Zyrtare e Bashkimit Evropian, seria L, nr. 124, datë 12.4.2021, faqe 3–39;
- rregulloren (BE) 2016/399, të Parlamentit Evropian dhe të Këshillit, datë 9 mars 2016, “Për Kodin e Bashkimit për rregullat që rregullojnë lëvizjen e personave përtej kufijve (Kodi i Kufijve Shengen) (kodifikim). Nr. CELEX 32016R0399, Fletorja Zyrtare e Bashkimit Evropian, seria L, nr. 77, datë 23.3.2016, faqe 1–52;
rekomandimin e Komisionit, nr. C (2025) 117, datë 17.1.2025, “Për krijimin  e broshurës praktike për zbatimin dhe menaxhimin e EUROSUR (EUROSUR Handbook)”.] 


Në mbështetje të nenit 100 të Kushtetutës dhe të pikës 2, të nenit 27, të ligjit nr. 39/2025, “Për kontrollin e kufirit shtetëror”, me propozimin e ministrit të Punëve të Brendshme, Këshilli i Ministrave

VENDOSI:

[bookmark: _Hlk224214240]1. Miratimin e rregullores së Sistemit të Mbikëqyrjes së Kufirit, sipas tekstit që i bashkëlidhet këtij vendimi.
[bookmark: _Hlk224214531]2. Ngarkohen Ministria e Punëve të Brendshme, Drejtoria e Përgjithshme e  Policisë së Shtetit dhe institucionet e përcaktuara në rregulloren e Sistemit të Mbikëqyrjes së Kufirit për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i fillon efektet financiare nga data 1 janar 2027.

KRYEMINISTËR
Edi Rama














RREGULLORE E SISTEMIT TË MBIKËQYRJES SË KUFIRIT

KREU I
DISPOZITA TË PËRGJITHSHME

Neni 1
Objekti

Kjo rregullore ka për objekt përcaktimin e rregullave dhe të procedurave, që rregullojnë funksionimin dhe administrimin e Sistemit të Mbikëqyrjes së Kufirit (në vijim, Sistemi), si më poshtë vijon:
a) Përcaktimin e rregullave për raportimin në kuadër të Sistemit, përfshirë llojin, përmbajtjen dhe formatin e informacionit, që duhet të ofrohet, si dhe afatet kohore brenda të cilave duhet të kryhet raportimi;
b) Përcaktimin e modaliteteve dhe të procedurave për raportimin e situatave specifike të sigurisë kufitare;
c) Përcaktimin e përgjegjësive institucionale dhe individuale, që lidhen me procesin e raportimit, si dhe me menaxhimin e përpunimin e raporteve të situatës;
ç) Përcaktimin e komponentëve përbërës të informacionit mbi situatën e sigurisë kufitare, si dhe të nivelit të ndikimit përkatës;
d) Përcaktimin e përgjegjësive për funksionimin, administrimin dhe mirëmbajtjen e sistemeve dhe rrjeteve teknike, që mbështesin funksionimin e Sistemit;
dh) Përcaktimin e rregullave për garantimin e sigurisë së informacionit dhe mbrojtjen e të dhënave në kuadër të Sistemit;
e) Përcaktimin e mekanizmave dhe procedurave për sigurimin dhe kontrollin e cilësisë.

Neni 2
Qëllimi

Kjo rregullore zbatohet për shkëmbimin e informacionit dhe bashkëpunimin për qëllimet e Sistemit, duke përfshirë informimin dhe ndërgjegjësimin për situatën, analizën e riskut, si dhe për mbështetjen e planifikimit dhe zhvillimit të operacioneve të kontrollit kufitar, si dhe të operacioneve të kërkim-shpëtimit.
Neni 3
Sistemi i Mbikëqyrjes së Kufirit

1. Sistemi i Mbikëqyrjes së Kufirit është një sistem i integruar teknik, operativ dhe organizativ, që përdoret nga autoritetet shtetërore për të monitoruar, kontrolluar e menaxhuar kufijtë tokësorë, detarë dhe ajrorë të Republikës së Shqipërisë, me qëllim garantimin e sigurisë kombëtare dhe parandalimin e aktiviteteve të paligjshme. Sistemi garanton  bashkëpunimin operacional ndërmjet të gjitha autoriteteve me përgjegjësi për kontrollin e kufijve tokësorë, detarë dhe ajrorë, si dhe me partnerët ndërkombëtarë, me qëllim përmirësimin e ndërgjegjësimit për situatën e sigurisë kufitare dhe rritjen e aftësisë së reagimit për qëllime të menaxhimit të integruar të kufijve, duke përfshirë zbulimin, parandalimin dhe goditjen e imigracionit të parregullt dhe krimit ndërkufitar, si dhe kur ndodhin emergjenca, që kërkojnë ndërhyrje të strukturave të kërkim-shpëtimit, njëkohësisht duke kontribuar në mbrojtjen dhe shpëtimin e jetës së migrantëve. 
2. Sistemi shërben për kontrollet kufitare në pikat e autorizuara të kalimit kufitar dhe për mbikëqyrjen e kufijve tokësorë, detarë dhe ajrorë, duke përfshirë monitorimin, zbulimin, identifikimin, gjurmimin, parandalimin dhe goditjen e kalimeve të paautorizuara kufitare.
3. Në funksion të sigurisë kufitare dhe të shkëmbimit të informacionit, si dhe për bashkëpunimin në fushën e mbikëqyrjes së kufirit, Policia Kufitare dhe Migracionit, dhe agjencitë e tjera kombëtare bashkëpunojnë dhe shkëmbejnë informacion ndërmjet tyre, si dhe me agjencitë ndërkombëtare, nëpërmjet Sistemit, i cili përbëhet nga këta komponentë funksionalë:
a) Qendra Kombëtare e Koordinimit për Menaxhimin e Integruar të Kufirit (në vijim, Qendra Kombëtare e Koordinimit), e cila është struktura ndërinstitucionale përgjegjëse për menaxhimin dhe administrimin e informacionit të përftuar. Ajo është përgjegjëse për grumbullimin, përpunimin, analizimin dhe shpërndarjen e informacionit, si dhe për koordinimin ndërinstitucional e ndërkombëtar në fushën e sigurisë kufitare;
b) Situata kombëtare e sigurisë kufitare, e cila është tabloja e përditësuar operative që pasqyron:
i. flukset migratore;
ii. incidentet kufitare;
iii. rreziqet e identifikuara;
iv. aktivitetet e paligjshme;
c) Situata të veçanta të sigurisë kufitare, të cilat janë pamje specifike operative, që krijohen në raste:
i. krizash migratore;
ii. rritjesh të papritura të flukseve;
iii. emergjencash apo kërcënimesh të veçanta;
ç) Situata rajonale dhe evropiane e sigurisë kufitare, e cila është integrimi i informacionit dhe analizave nga partnerët rajonalë dhe evropianë për të siguruar ndërgjegjësim të përbashkët mbi kërcënimet ndërkufitare dhe zhvillimet migratore;
d) Rrjeti i komunikimit, i cili është infrastruktura e sigurt teknike, që mundëson:
i. shkëmbim të sigurt informacioni në kohë reale;
ii. transmetim të të dhënave operative;
iii. komunikim të enkriptuar ndërinstitucional dhe ndërkombëtar;
dh) Informacioni për situatën në zonën kufitare dhe parakufitare, që janë dokumente analitike dhe operative, që:
i. vlerësojnë rreziqet;
ii. identifikojnë tendencat;
iii. propozojnë masa parandaluese dhe operacionale;
e) Zbatimi i përbashkët i metodave të mbikëqyrjes dhe planifikimi i integruar, procesi përmes të cilit:
i. harmonizohen burimet njerëzore dhe teknike;
ii. planifikohen operacione të përbashkëta;
iii. zbatohet qasje e koordinuar ndërmjet institucioneve.
4. Sistemi i Mbikëqyrjes së Kufirit udhëhiqet nga qasja e bazuar në inteligjencë dhe analizë të riskut, duke u siguruar autoriteteve kombëtare, rajonale dhe evropiane të informohen për situatën e sigurisë kufitare, duke u mundësuar atyre të reagojnë sa më shpejt ndaj rrugëve dhe metodave të reja të migracionit të parregullt dhe krimit ndërkufitar, i cili përfshin shkëmbimin e informacionit në kohë pothuajse reale, ndarjen e rregullt të inteligjencës dhe bashkëpunimin e ngushtë ndërmjet autoriteteve në nivel kombëtar, rajonal dhe evropian.




Neni 4
Parimet e funksionimit

1. Në nivel kombëtar, agjencitë e zbatimit të ligjit, që operojnë në kufi, si dhe Qendra Ndërinstitucionale Operacionale Detare bashkëpunojnë dhe raportojnë për situatën kombëtare të sigurisë kufitare, raporte, të cilat menaxhohen e përditësohen nga Qendra Kombëtare e Koordinimit. Qendra Kombëtare e Koordinimit mbështet drejtimin dhe kontrollin operacional, duke përfshirë bashkëpunimin dhe shkëmbimin e informacionit ndërmjet autoriteteve.
2. Në nivel rajonal dhe evropian, Qendra Kombëtare e Koordinimit realizon shkëmbimin e informacionit dhe bashkëpunimin operacional me Qendrat Kombëtare të Koordinimit të vendeve fqinje dhe vendeve partnere, si dhe me Agjencinë Evropiane të Rojës Kufitare dhe Bregdetare (FRONTEX), në cilësinë e pikës së vetme kombëtare të kontaktit. Kjo veprimtari ushtrohet për qëllimet e Kornizës për shkëmbimin e informacionit dhe bashkëpunimin ndërmjet shteteve anëtare të Bashkimit Evropian dhe Sistemit Evropian të Mbikëqyrjes Kufitare (EUROSUR). Një shkëmbim i tillë i informacionit kontribuon dhe siguron akses në situatën evropiane të sigurisë kufitare dhe të situatave të veçanta të sigurisë kufitare.
3. Për reagimin në kohë ndaj ngjarjeve të veçanta, si dhe ndaj situatave kritike në kufi, kufiri do të ndahet në sektorë kufitarë, secilës prej të cilave i atribuohet një nivel i caktuar ndikimi. Kjo qasje do të lejojë identifikimin dhe klasifikimin e kufijve në nivele të standardizuara ndikimi, duke rritur kështu aftësinë e reagimit në nivel kombëtar dhe duke lehtësuar mbështetjen nga FRONTEX-i, nëse kërkohet. Kjo qasje mbështet, gjithashtu, planifikimin e shpërndarjes proporcionale të personelit të agjencive të zbatimit të ligjit, që operojnë në kufi, si dhe të trupave të përhershëm të Rojës Evropiane Kufitare dhe Bregdetare dhe reagimeve të tjera në seksionet kufitare, në kuadër të zhvillimit të operacioneve të përbashkëta, në përputhje me marrëveshjet e nënshkruara.
4. Planifikimi i integruar për menaxhimin e kufirit përfshin planifikimin operacional, planifikimin e emergjencës dhe planifikimin e zhvillimit të kapaciteteve. Ai bazohet në skenarë të nxjerrë nga aktivitetet e analizës së riskut. Njëkohësisht, EUROSUR-i apo vendet fqinje mund të ofrojnë informacion mbi situatën në kufi dhe zonën parakufitare, e cila mbështet planifikimin e integruar. Planet operacionale dhe planet e emergjencës do të jenë pjesë e informacionit mbi situatën kombëtare të sigurisë kufitare, që mbështet operacionet e sigurisë kufitare në nivel kombëtar, si dhe të operacioneve të përbashkëta me Agjencinë Evropiane të Rojës Kufitare dhe Bregdetare. 

Neni 5
Dimensioni ndërkombëtar

Qendra Kombëtare e Koordinimit bashkëpunon dhe shkëmben informacion me vendet fqinje, vendet e rajonit, me Agjencinë Evropiane të Rojës Kufitare dhe Bregdetare, si dhe institucione, organizata, agjenci ose zyra të tjera të Bashkimit Evropian, si dhe organizata ndërkombëtare, bazuar në marrëveshje dypalëshe ose shumëpalëshe, në kuadër të marrëveshjeve të punës ose marrëveshjeve të statusit, që përmbajnë dispozita mbi shkëmbimin e informacionit dhe bashkëpunimin operacional në kuadër të EUROSUR-it.

Neni 6
Fushëveprimi

Fusha e veprimit e Sistemit do të jetë:
1. Kontrolli kufitar:
a) verifikimet në pikat e kalimit kufitar;
b) mbikëqyrja e kufirit tokësor, detar dhe ajror;
c) lëvizjet dytësore të paautorizuara, kur ndodhin;
ç) krimi ndërkufitar.
2. Ndërgjegjësimi për situatën:
a) monitorimi, identifikimi, gjurmimi, analizimi dhe raportimi i aktiviteteve të paligjshme ndërkufitare, me qëllim mbështetjen e autoriteteve kompetente në vlerësimin e nevojës për reagim;
b) ndërthurja e informacionit të ri me atë ekzistues;
c) ofrimi i një tabloje sa më reale të situatës së sigurisë kufitare dhe parakufitare;
ç) pozicioni dhe statusi operacional i Qendrës Kombëtare të Koordinimit dhe qendrave të koordinimit, komandës dhe kontrollit të operacioneve të kontrollit kufitar;
d) fushat e përgjegjësisë për mbikëqyrjen kufitare dhe për verifikimet në pikat e kalimit kufitar;
dh) lloji dhe shpërndarja e njësive të kontrollit kufitar dhe statusi i tyre.
3. Aftësitë reaguese:
a) sigurimi i informacionit, koordinimit dhe mbështetjes së nevojshme për reagimin operacional të autoriteteve kompetente ndaj aktiviteteve të paligjshme ndërkufitare në, përgjatë ose afër kufirit, duke përfshirë informacionin mbi mjetet dhe afatet kohore të nevojshme për reagim, në përputhje me rolin kombëtar të Qendrës Kombëtare të Koordinimit; 
b) përmbledhja e planeve operacionale dhe planeve të emergjencës.
4. Shkëmbimi i informacionit ndërmjet aktorëve në nivel kombëtar e ndërkombëtar.
5. Të dhënat që lidhen me numrat e identifikimit të anijeve, avionëve apo mjeteve të tjera të transportit tokësor, ajror dhe detar.

Neni 7
Të drejtat themelore

1. Shkëmbimi i informacionit dhe bashkëpunimi ndërmjet autoriteteve kombëtare, si dhe bashkëpunimi me vendet fqinje, vendet e rajonit dhe Agjencinë Evropiane të Rojës Kufitare dhe Bregdetare duhet të kryhen në përputhje me legjislacionin kombëtar dhe atë ndërkombëtar të të drejtave themelore, duke përfshirë parimin e moskthimit dhe mbrojtjen e të dhënave personale. 
2. Autoritetet kombëtare përgjegjëse për sigurinë kufitare janë të detyruara të përmbushin dhe të zbatojnë në mënyrë rigoroze detyrimet që burojnë nga Karta e të Drejtave Themelore e Bashkimit Evropian, nga legjislacioni kombëtar në fushën e menaxhimit të kufijve dhe azilit, si dhe nga të gjitha instrumentet ndërkombëtare të zbatueshme në fushën e të drejtave të njeriut, të së drejtës së refugjatëve dhe të së drejtës ndërkombëtare detare, të ratifikuara nga Republika e Shqipërisë.
3. Në ushtrimin e kompetencave të tyre, këto autoritete janë të detyruara të respektojnë dhe garantojnë të drejtat themelore të çdo personi, duke treguar një kujdes të shtuar për personat në situata vulnerabël, përfshirë, por pa u kufizuar në, të drejtën për jetën dhe të drejtën për dinjitet njerëzor, si dhe të sigurojnë zbatimin e parimit të mosdiskriminimit, duke mos ushtruar asnjë dallim apo trajtim të pabarabartë mbi bazën e seksit, racës, gjendjes sociale apo origjinës etnike, gjuhës, fesë ose bindjeve, pikëpamjeve politike apo çdo mendimi tjetër, aftësisë së kufizuar, moshës apo orientimit seksual. 
4. Çdo masë e ndërmarrë gjatë ushtrimit të detyrave përkatëse duhet të jetë në përputhje me parimin e ligjshmërisë dhe të respektojë parimin e proporcionalitetit, duke qenë e domosdoshme dhe e përshtatshme për arritjen e objektivave të ligjshëm, që synohen të realizohen përmes masave të tilla.





Neni 8
Mbrojtja e të dhënave personale

1. Autoritetet kombëtare, qoftë gjatë aktivitetit të tyre të përditshëm, por edhe në kuadër të bashkëpunimit me partnerët rajonalë dhe evropianë, respektojnë legjislacionin kombëtar dhe atë ndërkombëtar, për mbrojtjen e të dhënave personale në të gjitha aktivitetet e tyre të ratifikuar nga Republika e Shqipërisë.
2. Të dhënat personale përpunohen në mënyrë të tillë që të garantohet siguria e nevojshme e të dhënave personale gjatë përpunimit automatik dhe joautomatik, duke përfshirë mbrojtjen nga përpunimi i paautorizuar ose i paligjshëm, humbja, shkatërrimi ose dëmtimi aksidental, nëpërmjet përdorimit të masave të duhura teknike dhe organizative.
3. Të dhënat personale përpunohen vetëm në funksion të raporteve të situatës kombëtare të sigurisë kufitare, si dhe të raporteve të situatave specifike të sigurisë kufitare. 
4. Të dhëna të tilla personale mund të përpunohen vetëm nëse synojnë përmirësimin e ndërgjegjësimit për situatën dhe rritjen e aftësisë së reagimit, për qëllime të menaxhimit të kufirit, duke përfshirë zbulimin, parandalimin dhe goditjen e imigracionit të paligjshëm dhe krimit ndërkufitar, si dhe për të kontribuuar në sigurimin e mbrojtjes dhe shpëtimit të jetës.
5. Çdo shkëmbim i të dhënave personale me shtetet e tjera ose me organizatat ndërkombëtare kufizohet në mënyrë të rreptë vetëm në atë masë, që është absolutisht e nevojshme për realizimin e detyrimeve ligjore kombëtare dhe ndërkombëtare. Çdo transferim ose shkëmbim ndërkombëtar i të dhënave personale, përfshirë dërgimin tek institucionet, organet, agjencitë ose zyrat e Bashkimit Evropian, si dhe tek organizatat ndërkombëtare, u nënshtrohet dispozitave të posaçme për mbrojtjen e të dhënave, të parashikuara në marrëveshjet përkatëse të punës ose të bashkëpunimit, si dhe kryhet në përputhje me legjislacionin kombëtar dhe/ose me planet operative përkatëse, të cilat zbatohen në kuadër të marrëveshjeve të statusit me Bashkimin Evropian.
6. Çdo shkëmbim ndërkombëtar informacioni që mund të ofrojë të dhëna që mund të përdoren për të identifikuar personat ose grupet e personave që kërkojnë mbrojtje ndërkombëtare ose që janë nën rrezik serioz për t’u nënshtruar torturës, trajtimit ose ndëshkimit çnjerëzor dhe degradues, ose çdo shkeljeje tjetër të të drejtave themelore, është i ndaluar.
7. Për çdo veprim lidhur me aksesin dhe çdo proces tjetër përpunimi të të dhënave personale sigurohet gjurmueshmëria, me qëllim garantimin e konfidencialitetit, integritetit, disponueshmërisë, qëndrueshmërisë së sistemeve dhe të shërbimeve të përpunimit.
8. Të dhënat personale ruhen për një periudhë jo më të gjatë se sa është e nevojshme për qëllimin për të cilin ato përpunohen, dhe fshihen ose asgjësohen menjëherë pas përmbushjes së këtij qëllimi, në përputhje me legjislacionin në fuqi për mbrojtjen e të dhënave personale.

Neni 9
Kërkim-shpëtimi

1. Autoritetet kombëtare, që përmbushin detyrimet e tyre për të ofruar ndihmë për çdo mjet lundrimi ose individ në vështirësi në det dhe gjatë një operacioni të mbikëqyrjes së kufirit detar, duhet të sigurojnë që njësitë e tyre pjesëmarrëse të përmbushin këtë detyrim, në përputhje me të drejtën ndërkombëtare dhe duke respektuar të drejtat themelore.
2. Në kuadër të bashkëpunimit operacional me Agjencinë Evropiane të Rojës Kufitare dhe Bregdetare (FRONTEX), autoritetet kombëtare, përveç legjislacionit kombëtar, zbatojnë edhe standardet e rregullat e Bashkimit Evropian në fushën e mbikëqyrjes kufitare, të transpozuara në legjislacionin kombëtar për kontrollin e kufirit shtetëror.

Neni 10
Personat vulnerabël

1. Gjatë kryerjes së aktiviteteve për mbledhjen e informacionit dhe kontrollin kufitar, autoritetet kombëtare marrin masa për identifikimin dhe trajtimin e veçantë të personave në situatë vulnerabiliteti në nevojë për ndihmë të menjëhershme shëndetësore apo sociale, përfshirë, por pa u kufizuar në, fëmijët, veçanërisht fëmijët e pashoqëruar ose të ndarë nga prindërit, kujdestarët ligjorë, gratë shtatzëna, të moshuarit, personat me aftësi të kufizuara, personat me nevoja të veçanta shëndetësore ose psikologjike, si dhe viktimat e mundshme të trafikimit, dhunës ose formave të tjera të shfrytëzimit. Në bashkëpunim me Qendrën Kombëtare të Kërkim-Shpëtimit dhe strukturat përgjegjëse në nivel lokal, rajonal ose kombëtar, sigurojnë ndërmarrjen e menjëhershme të masave të nevojshme për mbrojtjen e jetës, shëndetit, sigurisë dhe dinjitetit njerëzor, përfshirë ofrimin e ndihmës së parë dhe, kur është e nevojshme, ndihmën mjekësore emergjente. Në rastin e fëmijëve, çdo veprim ndërmerret në përputhje me parimin e interesit më të lartë të fëmijës.
2. Siguria e ekuipazhit dhe e personave që kanë nevojë për ndihmë mjekësore konsiderohet prioritet absolut dhe të gjitha veprimet duhet të kryhen në mënyrë të tillë që të garantojnë ruajtjen e kësaj sigurie në çdo kohë.

KREU II
BASHKËPUNIMI DHE SHKËMBIMI I INFORMACIONIT

Neni 11
Qendra Kombëtare e Koordinimit

1. Qendra Kombëtare e Koordinimit është struktura që koordinon dhe shkëmben informacion ndërmjet të gjitha autoriteteve kombëtare përgjegjëse për kontrollin dhe mbikëqyrjen e kufirit, me Qendrat Kombëtare të Koordinimit të vendeve të tjera dhe me Agjencinë Evropiane të Rojës Kufitare dhe Bregdetare. 
2. Qendra Kombëtare e Koordinimit është pika e vetme e kontaktit për shkëmbimin e informacionit dhe bashkëpunimin operacional, në kuadër të Sistemit Evropian të Mbikëqyrjes Kufitare (EUROSUR), dhe do të shërbejë si e tillë.
3. Qendra Kombëtare e Koordinimit ushtron përgjegjësitë e përcaktuara në ligj dhe organizohet e funksionon sipas përcaktimeve të miratuara me vendim të Këshillit të Ministrave. 

Neni 12
Autoritetet kombëtare

1. Qendra Kombëtare e Koordinimit përbëhet nga përfaqësues të agjencive kryesore të zbatimit të ligjit, që operojnë në kufi, konkretisht:
a) Drejtorisë së Përgjithshme të Policisë së Shtetit/Departamenti për Kufirin dhe Migracionin;
b) Drejtorisë së Përgjithshme të Doganave;
c) Autoritetit Kombëtar të Ushqimit.
2. Qendra Kombëtare e Koordinimit siguron shkëmbimin në kohë të të dhënave dhe bashkëpunimin e rregullt ndërmjet autoriteteve kombëtare, nëpërmjet sistemeve të ndërveprimit dhe kanaleve të sigurta të komunikimit.
3. Për përmbushjen e detyrave funksionale, Qendra Kombëtare e Koordinimit shkëmben informacion dhe bashkëpunon, në çdo rast kur është e nevojshme, për qëllimet e kësaj rregulloreje dhe të sigurisë kufitare, nëpërmjet kanaleve të sigurta të komunikimit, nëpërmjet shkëmbimit të të dhënave, sipas standardeve të ndërveprimit dhe sigurisë me autoritete të tjera kombëtare që veprojnë si dhënës dhe përfitues të të dhënave, të tilla si:
a) Qendra Kombëtare e Kërkim-Shpëtimit;
b) Drejtoria e Përgjithshme Detare nëpërmjet Kapitanerisë së Porteve; 
c) autoriteti i kontrollit të peshkimit;
ç)  oficerët ndërlidhës të imigracionit;
d) shërbimet veterinare/fitosanitare; 
dh) Drejtoria Konsullore në Ministrinë për Evropën dhe Punët e Jashtme, ambasadat dhe konsullatat;
e) autoritetet përgjegjëse për parandalimin e përhapjes së armëve bërthamore;
ë) autoriteti përgjegjës për transportin;
f) shërbimet e mbrojtjes civile;
g) autoritetet përgjegjëse për mjedisin;
gj) shërbimet e inteligjencës;
h) autoritetet përgjegjëse për mekanizmin e referimit për viktimat e trafikimit të qenieve njerëzore dhe për shërbimet e mbrojtjes për grupet e tjera vulnerabël, siç janë fëmijët;
i) autoritetet e shëndetit publik;
j) Qendra Ndërinstitucionale Operacionale Detare (QNOD).
4. Për qëllimet e kësaj rregulloreje, autoritetet e parashikuara në pikën 3, të këtij neni, caktojnë pika kontakti për shkëmbimin e të dhënave, duke garantuar përdorimin e kanaleve të sigurta të komunikimit dhe kontrollin e aksesit.

Neni 13
Bashkëpunimi ndërmjet autoriteteve kombëtare

1. Autoritetet kombëtare, që janë përgjegjëse për kontrollin kufitar, do të bashkëpunojnë në kuadër të Qendrës, brenda fushës së përgjegjësisë së tyre, të parashikuar në aktet ligjore dhe nënligjore. 
2. Autoritetet kombëtare do të respektojnë fushat e përgjegjësisë së njëri-tjetrit dhe nuk duhet të kryejnë veprime që mund të ndikojnë negativisht drejtpërdrejt ose tërthorazi tek autoritetet e tjera në përmbushjen e detyrave të tyre. 
3. Në varësi të qëllimit të bashkëpunimit dhe përgjegjësive të autoriteteve përkatëse, të parashikuara nga legjislacioni  kombëtar, bashkëpunimi realizohet në fushat e mëposhtme:
a) Shkëmbimi i informacionit: autoritetet kombëtare ndajnë informacionin e nxjerrë nga sistemet e tyre, si dhe nga raportet e ngjarjeve, raportet operacionale, raportet e operacioneve të kërkim-shpëtimit në kufirin shtetëror, dhe të analizës së situatës kombëtare të sigurisë kufitare. Autoritetet kombëtare shkëmbejnë, për aq sa lejohet nga legjislacioni, informacionin e nxjerrë nga infrastruktura e tyre e mbikëqyrjes dhe operacionet e kontrollit kufitar në nivel lokal, mundësisht në kohë pothuajse reale;
b) Bashkëpunimi logjistik: autoritetet kombëtare përdorin bashkërisht infrastrukturën e mbikëqyrjes së kufirit dhe të verifikimeve kufitare, ofrojnë akses të kontrolluar në sistemet dhe bazat e të dhënave të njëra-tjetrës, mbi bazën e parimit “nevojë për njohje”,  kryejnë analiza të përbashkëta të riskut dhe koordinojnë aktivitetet e tyre të kontrollit kufitar;
c) Mbështetja: një autoritet kombëtar mund t’i ofrojë mbështetje një autoriteti tjetër në kryerjen e detyrave të kontrollit kufitar. Përgjegjësia dhe autoriteti për të kryer detyrat i mbeten autoritetit të ngarkuar me ligj. 
4. Bashkëpunimi ndërmjet autoriteteve përkatëse realizohet në forma të ndryshme, duke përfshirë, por pa u kufizuar në sa vijon:
a) Personeli i një autoriteti kombëtar mund të ofrojë informacion, si dhe mbështetje operacionale, analitike, teknike dhe administrative për një autoritet tjetër kombëtar, në përputhje me kompetencat dhe legjislacionin në fuqi;
b) Infrastruktura e mbikëqyrjes dhe e komunikimit mund të përdoret në mënyrë të përbashkët, me qëllim sigurimin e informimit në kohë reale mbi situatën në zonën kufitare dhe parakufitare;
c) Përdorimi i pajisjeve dhe mjeteve mund të koordinohet ndërmjet autoriteteve, me qëllim rritjen e efektivitetit operacional dhe përmirësimin e aftësisë së përgjithshme të reagimit;
ç) Miratimi dhe zbatimi i procedurave të përbashkëta standarde të punës për procese të ndryshme operative dhe administrative;
d) Personeli i autoriteteve përkatëse mund t’u nënshtrohet trajnimeve të përbashkëta, me qëllim standardizimin e praktikave profesionale, rritjen e kapaciteteve dhe harmonizimin e mënyrave të reagimit.
5. Qendra Kombëtare e Koordinimit harton e përditëson, vazhdimisht, listën e pikave të kontaktit të autoriteteve kombëtare dhe të autoriteteve të tjera të listuara në pikën 3, të nenit 12, të kësaj rregulloreje.

Neni 14
Bashkëpunimi dhe shkëmbimi i informacionit në rastet e kërkim-shpëtimit

1. Për të kontribuar në mbrojtjen dhe shpëtimin e jetës së migrantëve në det dhe në veçanti për të siguruar shkëmbimin në kohë të informacionit dhe vërejtjeve që lidhen me ngjarje të mundshme të kërkim-shpëtimit, Qendra Ndërinstitucionale Operacionale Detare është e nevojshme të shkëmbejë informacion të vazhdueshëm me Qendrën Kombëtare të Koordinimit.
2. Shkëmbimi i informacionit duhet të kryhet duke marrë parasysh faktin se Qendra Ndërinstitucionale Operacionale Detare është ekskluzivisht përgjegjëse për fillimin dhe koordinimin e çdo operacioni që lidhet me kërkim-shpëtimin, duke vepruar sipas instrumenteve specifike ligjore kombëtare dhe ndërkombëtare të kërkim-shpëtimit. Çdo incident kufitar që kërkon ndërhyrje të menjëhershme raportohet pa vonesë.
3. Shkëmbimi i informacionit duhet të përfshijë:
a) informacion në lidhje me statusin dhe vendndodhjen e mjeteve të patrullimit (i rëndësishëm për të dyja qendrat për vlerësimin e aftësisë së tyre të reagimit) dhe vendosja në dispozicion të Qendrës Ndërinstitucionale Operacionale Detare, nga Qendra Kombëtare e Koordinimit, e produkteve të analizës së riskut, për flukset migratore, të cilat përbëjnë burim rreziku potencialisht të lartë për jetët në det;
b) Qendra Ndërinstitucionale Operacionale Detare dhe Qendra Kombëtare e Koordinimit mund të ndajnë me njëra-tjetrën kapacitetet e tyre të komunikimit dhe gjurmimit satelitor, tokësor dhe detar, duke përfshirë ato të disponueshme, në kuadër të bashkëpunimit me partnerët ndërkombëtarë, veçanërisht Agjencinë Evropiane të Rojës Kufitare dhe Bregdetare;
c) informimin e Qendrës Ndërinstitucionale Operacionale Detare, në lidhje me ngjarjet që fillimisht nuk kërkojnë veprime  të kërkim-shpëtimit, por mund të shndërrohen më vonë në ngjarje të tilla, duke mundësuar një gatishmëri dhe një informim më të mirë të situatës për Qendrën Ndërinstitucionale Operacionale Detare. Gjithashtu, Qendra Kombëtare e Koordinimit duhet të informohet për çdo rast kërkim-shpëtimi, që përfshin migrantë ose që lidhet me situatën kufitare;
ç) Qendra Kombëtare e Koordinimit mund të ndihmojë Qendrën Ndërinstitucionale Operacionale Detare në zgjedhjen e pikës së zbarkimit, nëse është e nevojshme dhe nëse kërkohet nga Qendra Ndërinstitucionale Operacionale Detare, e cila është përgjegjëse për zgjedhjen e vendit të zbarkimit.
4. Autoritetet kufitare mund të kërkojnë asistencë nga organizata ndërkombëtare të specializuara në kërkim-shpëtim, kur situata e emergjencës e tejkalon kapacitetin kombëtar. 
5. Në rast operacioni kërkim-shpëtimi, që prek kufirin me një shtet fqinj, autoritetet kufitare aktivizojnë marrëveshjet ndërkufitare dhe sigurojnë bashkëpunim të plotë me autoritetet e vendit fqinj.

Neni 15
Menaxhimi i burimeve njerëzore dhe logjistike

Qendra Kombëtare e Koordinimit do të mbështesë menaxhimin efektiv të burimeve dhe personelit nga autoritetet kombëtare përgjegjëse për kontrollin e kufirit, duke mbështetur planifikimin dhe zbatimin e integruar të aktiviteteve të kontrollit kufitar, duke përfshirë:
1. krijimin dhe përditësimin e një pamjeje të përgjithshme të të gjitha aseteve të disponueshme, që marrin pjesë në aktivitetet e kontrollit kufitar, duke përfshirë pozicionin e aseteve dhe statusin operacional, zonën e përgjegjësisë, llojin dhe shpërndarjen e njësive të kontrollit kufitar;
2. koordinimin e shpërndarjes së aseteve të disponueshme në nivel kombëtar në seksionet kufitare, që korrespondojnë me nivelet e riskut të alokuara për ato seksione. Këtu mund të përfshihet rishpërndarja e aseteve të ofruara nga një autoritet kombëtar nga një seksion kufitar në një tjetër, ose ndarjen e aseteve shtesë të ofruara nga një autoritet tjetër kombëtar për të forcuar masat e mbikëqyrjes në një seksion të caktuar kufitar;
3. mbështetjen për zhvillimin dhe zbatimin e planeve kombëtare të zhvillimit të kapaciteteve, duke bashkëpunuar ngushtë me autoritetet kombëtare përkatëse, ku mund të përfshihet identifikimi i boshllëqeve dhe i nevojave, që lidhen me:
a) informacionin e mbledhur nga sisteme të ndryshme, sensorë, patrullime, duke përfshirë sistemet për kontrollet kufitare dhe burime të tjera;
b) sistemet dhe rrjetet e sensorëve të lartpërmendura, duke përfshirë integrimin e tyre;
c) infrastrukturën e kërkuar të teknologjisë së informacionit dhe komunikimit dhe kapacitetin e ruajtjes;
ç)   aftësitë dhe mjetet për mbledhjen, përpunimin dhe analizimin e informacionit;
d) asetet stacionare dhe të lëvizshme;
dh)  disponueshmërinë e personelit dhe profileve të përshtatshme;
e) trajnimin e personelit, duke përfshirë trajnimin për personelin e Qendrës Kombëtare të Koordinimit.
4. Mbështetjen për planifikimin, zbatimin dhe përshtatjen e aktiviteteve dhe operacioneve të kontrollit kufitar në nivel lokal e kombëtar, si dhe, kur kërkohet, në nivel rajonal dhe evropian.

KREU III
SITUATA E SIGURISË KUFITARE

Neni 16
Situata kombëtare e sigurisë kufitare

1. Raporti i situatës kombëtare të sigurisë kufitare është një nga tri raportet e situatës, në kuadër të Sistemit të Mbikëqyrjes së Kufirit. Qëllimi i tij është t’u ofrojë autoriteteve kombëtare, që kanë përgjegjësi për kontrollin kufitar në nivel kombëtar, informacion efektiv, të saktë dhe në kohë. Raporti mund t’u shërbejë, gjithashtu, vendimmarrësve në nivel kombëtar, të cilët janë përgjegjës për vendimet strategjike, me informacion të rëndësishëm mbi situatën në kufi.
2. Raporti është, gjithashtu, thelbësor në nivel operacional, për autoritetet kombëtare përgjegjëse për kontrollin kufitar, në mënyrë që të monitorojnë dhe të reagojnë, në mënyrë të përshtatshme, ndaj ngjarjeve dhe situatave të papritura në kufij, në mënyrë të saktë dhe në kohë, dhe të parashikojnë zhvillimet e mundshme të situatës, si dhe të identifikojnë kërcënimet ose sfidat e mundshme. Raporti nuk duhet të konsiderohet si një produkt ose program i vetëm kompjuterik, por si një grup informacionesh nga burime të ndryshme, i cili mund të mblidhet dhe shpërndahet në përputhje me nevojat e përdoruesve fundorë.
3. Qendra Kombëtare e Koordinimit është përgjegjëse për hartimin dhe përditësimin e raporteve të situatës kombëtare të sigurisë kufitare përmes mbledhjes, vlerësimit, krahasimit, analizës, interpretimit, gjenerimit, vizualizimit dhe shpërndarjes së informacionit. Qendra Kombëtare e Koordinimit duhet të ndajë informacion rregullisht, nëpërmjet raporteve të situatës kombëtare të sigurisë kufitare, me të gjitha autoritetet kombëtare përgjegjëse për kontrollin e kufirit. 
4. Raportet e situatës kombëtare të sigurisë kufitare hartohen dhe shpërndahen mbi baza ditore dhe përfshijnë zhvillimet gjatë 24 orëve paraardhëse.
5. Procedurat standarde të punës për shkëmbimin e informacionit në kuadër të raporteve të situatës kombëtare të sigurisë kufitare, përmbajtja dhe forma e raportit, miratohen me urdhër të përbashkët të titullarëve të autoriteteve kombëtare përgjegjëse, sipas pikës 3, të nenit 28, të ligjit nr. 39/2025, “Për kontrollin e kufirit shtetëror”. 

Neni 17
Burimet e informacionit

1. Për hartimin e raporteve të situatës kombëtare të sigurisë kufitare, Qendra Kombëtare e Koordinimit mund të shfrytëzojë burime të ndryshme informacioni, duke respektuar parashikimet e legjislacionit të posaçëm në fuqi.
2. Në mënyrë të përmbledhur, burimet e informacionit mund të jenë:

	Kategoria e burimit të informacionit
	Listë joshteruese e burimeve të informacionit

	Sistemet kombëtare të mbikëqyrjes së kufirit
	1. Sistem(e) të mbikëqyrjes së kufirit tokësor;
2. Sistem(e) të mbikëqyrjes së hapësirës detare;
3. Sistem(e) të mbikëqyrjes së kufirit ajror.

	Pajisje dhe sisteme stacionare dhe lëvizëse të mbikëqyrjes së kufirit
	1. Radarë: pozicioni, kursi, shpejtësia, koha, madhësia e objektivit;
2. Kamera: fotografi, video, kohë, drejtim, të dhëna të përpunuara me imazh;
3. Kamera të kontrolluara me rreze aktive: distanca e objektivit, klasifikimi i mjetit lundrues;
4. Sensorë/sisteme drejtimi me frekuencë radioje: pozicioni, frekuenca operative, lloji i radios;
5. Sisteme hidrofonike: të dhëna lëvizjeje të mjeteve të lundrimit, klasifikimi i mjeteve të lundrimit;

	Patrullat e mbikëqyrjes së kufirit dhe aktiviteteve apo operacione të tjera të mbikëqyrjes së kufirit
	1. Aktivitetet e mbikëqyrjes së kufijve detarë, tokësorë dhe ajrorë, duke përfshirë të gjitha raportet, planet, produktet analitike dhe platformat teknike përkatëse që shfaqin, për shembull, vendndodhjen e mjeteve dhe pajisjeve;
2. Misionet e kërkim-shpëtimit;
3. Aktivitetet që lidhen me doganat;
4. Informacion nga verifikimet dhe kontrollet policore në kufi dhe në territor, të cilat kanë lidhje me sigurinë kufitare;
5. Aktivitete apo operacione të kontrollit të peshkimit.

	Qendra lokale, rajonale apo qendra të tjera koordinimi 
	1. Raporte dhe informacione nga qendrat lokale dhe rajonale të koordinimit; 
2. Raporte apo informacione nga qendra koordinimi për shpëtimin detar dhe nënqendra përkatëse; 
3. Raporte apo informacione nga qendra ndërkombëtare të koordinimit.

	Autoritete apo sisteme të tjera, përfshirë oficerët ndërlidhës
	1. Pikat kombëtare të kontaktit për parandalimin e migracionit të parregullt dhe krimit ndërkufitar; 
2. Qendrat për bashkëpunim ndërkufitar/policor/ doganor;
3. Qendrat kombëtare për kontrollin e peshkimit;
4. Qendra Ndërinstitucionale Operacionale Detare (QNOD);
5. Strukturat e mbrojtjes së mjedisit detar; 
6. Shërbimet kombëtare të emergjencës; 
7. Shërbimi Shëndetësor Kombëtar (situata pandemie); 
8. Ambasadat, konsullatat dhe oficerët e ndërlidhjes të vendeve të tjera të akredituara në Shqipëri; 
9. Strukturat e ndryshme të policisë; 
10. Roja bregdetare; 
11. Autoritetet kombëtare përgjegjëse për mbikëqyrjen e hapësirës ajrore; 
12. Në situata emergjente ose të jashtëzakonshme: autoritete të tjera kombëtare që nuk janë të listuara më sipër;
13. Ambasadat, konsullatat dhe oficerët e ndërlidhjes të vendit tonë të  akredituara në vende të tjera.

	Verifikimet kufitare 
	1. Verifikimet kufitare të personave;
2. Verifikimet kufitare të mjeteve të transportit, bagazheve  dhe objektet në posedim të personave që kalojnë kufirin;
3. Mjetet e mbikëqyrjes audiovizive, apo të tjera, në pikat e kalimit kufitar;

	Agjencia Evropiane e Rojës Kufitare dhe Bregdetare (FRONTEX)
	1. Shërbimet e EUROSUR-it; 
2. Produktet analitike të Agjencisë (për shembull, nivelet e ndikimit të alokuara për seksionet kufitare); 
3. Raportet e situatës të përgatitura nga Agjencia; 
4. Operacionet e përbashkëta; 
5. Informacion mbi mjetet dhe pajisjet e vetë Agjencisë;
6. Produktet e tjera të Agjencisë.

	Qendrat Kombëtare të Koordinimit të vendeve të rajonit dhe të shteteve anëtare të Bashkimit Evropian
	1. Vendet fqinje anëtare të Bashkimit Evropian: pozicionet, statusi dhe lloji i aseteve të veta që veprojnë në këto seksione kufitare; 
2. Ngjarje të veçanta;
3. Raportet e analizës taktike të rrezikut dhe, ndoshta, patrullime; 
4. Rrjetet rajonale.

	Sistemet e raportimit të mjeteve lundruese 
	1. Sistemi i Identifikimit Automatik (AIS); 
2. Sistemi i Monitorimit dhe Informacionit të Trafikut të Anijeve (VTMIS);
3. Sistemi i Informacionit dhe Shkëmbimit Detar të Unionit, duke përfshirë SafeSeaNet (SSN) dhe sistemin e identifikimit dhe gjurmimit në distancë të gjatë (LRIT).

	Sistemet e raportimit të avionëve 
	1. Teknologjitë e mbikëqyrjes së aviacionit të miratuara nga ICAO-ja;

	Organizata të tjera 
	1. Institucionet, organet, zyrat dhe agjencitë e BE-së; 
2. Organizatat ndërkombëtare;

	Burime të tjera
	1. Sisteme të tjera informacioni në përdorim nga partnerët ndërkombëtarë (kryesisht për qëllime statistikore); 
2. Burime të hapura;
3. Plane operacionale ose të emergjencës.



Neni 18
[bookmark: _Hlk224213615]Situata rajonale dhe evropiane

1. Qendra Kombëtare e Koordinimit do të kontribuojë me informacion në përpilimin e raporteve të situatës evropiane të sigurisë kufitare, të cilat hartohen nga Agjencia Evropiane e Rojës Kufitare dhe Bregdetare. Informacioni, në kuadër të situatës evropiane të sigurisë kufitare do t’i ofrohet Agjencisë Evropiane të Rojës Kufitare dhe Bregdetare. 
2. Njëkohësisht, Qendra Kombëtare e Koordinimit shkëmben informacion me vendet fqinje dhe vendet e  rajonit, kur vlerësohet e nevojshme, me qëllim mbështetjen  për vlerësimin e situatës kufitare dhe ndikimin e situatave në sigurinë kufitare të këtyre vendeve. 
3. Qendra Kombëtare e Koordinimit mund të kërkojë informacion nga vendet fqinje rreth situatës së sigurisë parakufitare, me qëllim hartimin e raporteve të vlerësimit të riskut ndaj sigurisë kufitare të vendit tonë, informacione të cilat do u vihen në dispozicion autoriteteve vendimmarrëse.
4. Për hartimin e raporteve të situatës rajonale dhe evropiane të sigurisë kufitare, përveç informacioneve të marra nga Agjencia Evropiane e Rojës Kufitare dhe Bregdetare, dhe nga strukturat homologe të vendeve fqinje dhe të rajonit, Qendra Kombëtare e Koordinimit mund të shfrytëzojë burime të ndryshme informacioni, duke respektuar parashikimet e legjislacionit të posaçëm në fuqi.

	Kategoria e burimit të informacionit
	Listë joshteruese e burimeve të informacionit

	Patrullat e mbikëqyrjes së kufirit dhe aktiviteteve apo operacione të tjera të mbikëqyrjes së kufirit
	1. Aktivitete të përbashkëta të mbikëqyrjes së kufijve detarë, tokësorë dhe ajrorë, me vendet fqinje, duke përfshirë të gjitha raportet, planet, produktet analitike dhe platformat teknike përkatëse, që shfaqin, për shembull, vendndodhjen e mjeteve dhe pajisjeve;
2. Misionet e kërkim-shpëtimit;
3. Aktivitetet e përbashkëta që lidhen me doganat;
4. Aktivitetet apo operacionet e përbashkëta të kontrollit të peshkimit.

	Qendra lokale, rajonale apo qendra të tjera koordinimi 
	1. Raporte apo informacione nga qendra ndërkombëtare të koordinimit;
2. Informacione nga qendrat kombëtare të koordinimit të vendeve anëtare të BE-së;
3. Qendrat e bashkëpunimit policor dhe doganor.

	Autoritete apo sisteme të tjera, përfshirë oficerët ndërlidhës
	1. Ambasadat, konsullatat dhe oficerët e ndërlidhjes të vendeve të tjera të akredituara në Shqipëri; 
2. Ambasadat, konsullatat dhe oficerët e ndërlidhjes të vendit tonë të  akredituara në vende të tjera.

	Verifikimet e përbashkëta kufitare (në pikat e përbashkëta të kalimit kufitar)
	1. Verifikimet kufitare të personave;
2. Verifikimet kufitare të mjeteve të transportit, bagazheve  dhe objektet në posedim të personave që kalojnë kufirin;
3. Mjetet e mbikëqyrjes audiovizive apo të tjera, në pikat e kalimit kufitar.

	Agjencia Evropiane e Rojës Kufitare dhe Bregdetare (FRONTEX)
	1. Shërbimet e EUROSUR-itr; 
2. Produktet analitike të Agjencisë (për shembull, nivelet e ndikimit të alokuara për seksionet kufitare); 
3. Raportet e situatës të përgatitura nga Agjencia; 
4. Operacionet e përbashkëta; 
5. Informacion mbi mjetet dhe pajisjet e vetë Agjencisë;
6. Produktet e tjera të Agjencisë.

	Sistemet e raportimit të mjeteve lundruese 
	1. Sistemi i Identifikimit Automatik (AIS); 
2. Sistemi i Monitorimit dhe Informacionit të Trafikut të Anijeve (VTMIS);
3. Sistemi i Dritares së Vetme Kombëtare Detare dhe Sistemi i Identifikimit dhe Gjurmimit në Distancë të Gjatë (LRIT).

	Sistemet e raportimit të avionëve 
	1. Teknologjitë e Mbikëqyrjes së Aviacionit të miratuara nga ICAO.

	Organizata të tjera 
	1. Institucionet, organet, zyrat dhe agjencitë e BE-së; 
2. Organizatat ndërkombëtare;

	Burime të tjera
	1. Sisteme të tjera informacioni në përdorim nga partnerët ndërkombëtarë (kryesisht për qëllime statistikore); 
2. Burime të hapura.



5. Raportet e situatës rajonale dhe evropiane të sigurisë kufitare hartohen e shpërndahen çdo tre muaj, përjashtimisht raportet e situatave të veçanta, të cilat kërkojnë vëmendje të veçantë nga autoritetet vendimmarrëse.
6. Procedurat standarde të punës për shkëmbimin e informacionit, në kuadër të raporteve rajonale dhe evropiane, përmbajtja dhe forma e raportit miratohen me urdhër të përbashkët të titullarëve të autoriteteve kombëtare përgjegjëse, sipas pikës 3, të nenit 28, të ligjit nr. 39/2025, “Për kontrollin e kufirit shtetëror”. 

Neni 19
Situatat e veçanta të sigurisë kufitare

1. Me qëllim mbështetjen e aktiviteteve operacionale të sigurisë kufitare, si dhe me qëllim informimin e institucioneve kombëtare dhe ndërkombëtare, organeve, zyrave dhe agjencive të Bashkimit Evropian, Qendra Kombëtare e Koordinimit, në bashkëpunim me Agjencinë Evropiane të Rojës Kufitare dhe Bregdetare harton e përditëson raporte të situatave të veçanta. 
2. Raportet e situatave të veçanta  hartohen mbi informacione dhe inteligjencë rreth zonave përtej kufirit shtetëror të mbledhura dhe të shkëmbyera në kuadër të aktiviteteve operacionale, veçanërisht në kuadër të bashkëpunimit dhe vendet fqinje, vendet e rajonit apo me vendet anëtare të Bashkimit Evropian. 
3. Raportimi mund të ketë formën e treguesve ose raporteve të ngjarjeve të vetme dhe që mbulojnë fushat e parandalimit dhe goditjes së krimit ndërkufitar, migracionit të parregullt, si dhe mbrojtjen dhe shpëtimin e jetës së migrantëve.
4. Në të njëjtën kohë, raportet  mbulojnë lëvizjet dytësore të paautorizuara, nëse ky informacion është i disponueshëm.
5. Raportet që u dedikohen lëvizjeve dytësore të paautorizuara (ngjarje apo tregues) dhe raporteve të mbikëqyrjes së kufirit detar dhe ajror, kur është e aplikueshme, duhet, gjithashtu, të përfshijnë ngjarjet që lidhen me kërkimin e shpëtimin në det, përveç nëse ato ofrohen kur raportohen ngjarjet në kuadër të mbikëqyrjes së kufirit detar.
6. Ngjarjet e raportuara në raportet kombëtare të sigurisë kufitare duhet të vihen në dispozicion të Agjencisë Evropiane të Rojës Kufitare dhe Bregdetare, në kuadër të raporteve të situatës evropiane, të cilat duhet të ndahen brenda 24 orëve.
7. Përmbajtja e raporteve të situatave të veçanta bazohet në strukturën e raporteve të situatës evropiane, që do të thotë se informacioni mbulon të njëjtat fusha tematike.
8. Të gjitha ngjarjet që ndodhin në zonën operacionale të një operacioni të përbashkët, projekti pilot ose ndërhyrjeje të shpejtë, të koordinuar nga Agjencia Evropiane e Rojës Kufitare dhe Bregdetare, do të raportohen pranë kësaj agjencie, sipas rregullave të dakordësuara të raportimit.
9. Procedurat standarde të punës për shkëmbimin e informacionit, në kuadër të raporteve të situatave të veçanta, miratohen me urdhër të përbashkët të ministrit të Punëve të Brendshme, ministrit të Financave dhe ministrit të Bujqësisë dhe Zhvillimit Rural.

KREU IV
KOMPONENTËT E RAPORTIMIT DHE NDIKIMI

Neni 20
Komponentët e raporteve të situatave

1. Çdo raport situate përbëhet nga tre komponentë informacioni: komponenti i ngjarjeve, komponenti i operacioneve dhe komponenti i analizës.
2. Komponenti i ngjarjeve përbëhet nga raporte të tilla, si ngjarje dhe incidente, që lidhen me kalimet e paautorizuara të kufirit dhe krimin ndërkufitar, dhe, kur është i disponueshëm, informacion mbi lëvizjet dytësore të paautorizuara për qëllime të kuptimit të tendencave, vëllimeve dhe rrugëve migratore.
3. Komponenti operacional përmban informacion mbi operacionet, duke përfshirë planin e vendosjes, zonën e operacioneve dhe pozicionin, kohën, statusin dhe llojin e aseteve pjesëmarrëse, siç parashikohet në planin operacional.
4. Komponenti i analizës përmban informacion të analizuar, që është i rëndësishëm për caktimin e niveleve të ndikimit në seksionet e kufirit, si: imazhe dhe të dhëna gjeografike, zhvillime dhe tregues kryesorë, raporte analitike dhe informacione të tjera mbështetëse. Kur është i disponueshëm, përfshihet edhe informacioni analitik, që ofron kontekst për lëvizjet dytësore të paautorizuara.

Neni 21
Komponenti i ngjarjeve

1. Për mbikëqyrjen e kufijve tokësorë, ajrorë dhe detarë, si dhe verifikimet kufitare në pikat e kalimit kufitar, autoritetet kombëtare raportojnë pranë Qendrës Kombëtare të Koordinimit, të gjitha ngjarjet që evidentohen, pavarësisht nivelit të ndikimit të ngjarjes në sigurinë kufitare. Në rastin e operacioneve të përbashkëta ose ndërhyrjeve të shpejta kufitare, raportohet sipas parashikimeve në planin operacional.
2. Me qëllim sigurimin e koherencës dhe një informacioni sa më të plotë, ngjarjet do të raportohen sipas një formati të miratuar nga drejtuesi i Qendrës.

Neni 22
Komponenti operacional

1. Komponenti operacional përbëhet, nga:
a) raporti mbi asetet e veta;
b) raporti mbi planet operacionale;
c) raporti mbi çështjet mjedisore.
[bookmark: _GoBack]2. Komponenti operacional përmban të dhëna dhe detajime mbi operacionet, duke përfshirë, por pa u kufizuar në: planin e vendosjes së forcave dhe mjeteve, përcaktimin e zonës së operacionit dhe pozicionimin e njësive, kohëzgjatjen, statusin operacional, si dhe asetet pjesëmarrëse, në përputhje me planin operacional të miratuar.
3. Raporti mbi asetet e veta përmban informacionin e siguruar nga autoritetet kombëtare kompetente. Në rastet kur asetet angazhohen në operacione, informacioni mblidhet nga strukturat vendore pjesëmarrëse dhe raportohet pranë Qendrës Kombëtare të Koordinimit, sipas procedurave në fuqi.
4. Në rastin e operacioneve të kontrollit dhe mbikëqyrjes kufitare të kryera nga autoritetet kombëtare, këto të fundit raportojnë mbi planet operacionale përkatëse. Qendra Kombëtare e Koordinimit ka të drejtë të njihet me planet operacionale.
5. Raportimet përkatëse përfshihen në raportet e situatës kombëtare të sigurisë kufitare. Kur vlerësohet e nevojshme, veçanërisht në rastet kur niveli i ndikimit në seksione të caktuara kufitare është i lartë ose kritik, planet operacionale raportohen edhe në kuadër të situatës evropiane të sigurisë kufitare.
6. Përmbajtja dhe formati i raportimit për planet operacionale parashikohen në procedurën standarde përkatëse. 
7. Në raportimin mbi çështjet mjedisore, autoritetet kombëtare, si dhe ato të parashikuara në pikën 3, të nenit 12, të kësaj rregulloreje, mund të raportojnë informacion mjedisor, siç janë imazhet në kohë reale ose video me lëvizje të plotë të ofruara nga kamerat video, sistemet e radarëve dhe pajisjet e tjera të zbulimit, vëzhgimet meteorologjike dhe parashikimet e motit, të cilat mund të ndihmojnë në kuptimin e situatës në kufi ose në monitorimin e një operacioni specifik kufitar. Një informacion i tillë mund të jetë i dobishëm në monitorimin dhe analizimin e zhvillimit të situatës në kufi dhe në mbështetjen e planifikimit dhe vendosjes së aseteve dhe/ose personelit.

Neni 23
Komponenti analitik dhe analiza e riskut

1. Me qëllim  përditësimin e komponentit të analizës së raporteve të situatave, Qendra Kombëtare e Koordinimit, dhe, kur është e nevojshme, në bashkëpunim në Agjencinë Evropiane të Rojës Kufitare dhe Bregdetare, do të ofrojë raporte të analizës së riskut.
2. Në funksion të ciklit të inteligjencës së modelit të përbashkët të analizës së integruar të riskut, raportet e situatave hartohen përmes mbledhjes, vlerësimit, krahasimit, analizës, interpretimit, gjenerimit, vizualizimit dhe shpërndarjes së informacionit. 
3. Raportet e analizës së riskut përdoren, për:
a) lehtësimin e të kuptuarit të ngjarjeve dhe incidenteve në kufi dhe, kur është e mundur, lidhjen e tyre me lëvizjet dytësore të paautorizuara, analizën dhe parashikimin e tendencave përkatëse;
b) lehtësimin e planifikimit dhe kryerjes së synuar të operacioneve të kontrollit kufitar;
c) analizën strategjike të riskut.
4. Raportet e analizës së riskut mund të marrin format e mëposhtme:

	Produktet e mundshme
	Përshkrimi

	Zhvillimet kryesore
	Raport i shkurtër që përmban një përshkrim dhe analizë koncize të ngjarjeve ose kushteve, sociale, ekonomike ose demografike, duke përfshirë situatën e të drejtave themelore, të cilat kanë ose mund të kenë ndikim në imigracionin e parregullt ose krimin ndërkufitar.

	Raport informues
	Një raport konciz dhe zakonisht ad hoc, që analizon çështje specifike të imigracionit të parregullt ose krimit ndërkufitar, i cili ka për qëllim kryesor të informojë vendimmarrësit shpejt dhe në mënyrë efektive rreth një çështjeje specifike.

	Raport analitik 
	Një raport i rregullt dhe më i detajuar (në krahasim me raportin informues) mbi imigracionin e parregullt ose krimin ndërkufitar, që mbulon zona ose çështje specifike dhe që ofron një analizë më të thelluar të situatës dhe, nëse është e mundur, rekomandime.

	Raporte të analizës së riskut të Agjencisë Evropiane të Rojës Kufitare dhe Bregdetare
	Informacion mbi situatën në vend ose në rajon, nga perspektiva e sigurisë dhe të kërcënimeve, duke përfshirë analizën e aktiviteteve kriminale të mundshme ndërkufitare. 

	Burime të tjera
	Burime të hapura.



Neni 24
Kërkesa për informacion

1. Kërkesa për informacion ka për qëllim mbledhjen e një informacioni shtesë dhe i drejtohet nga autoritetet përdoruese të këtij informacioni nëpërmjet Qendrës Kombëtare të Koordinimit, burimit të informacionit ose një përdoruesi tjetër.
2. Kur informacioni i ofruar, rreth një ngjarje të veçantë, nuk është i plotë, për të ndërtuar një pamje të situatës, të riskut apo kërcënimit ndaj sigurisë kufitare ose me qëllim plotësimin e informacionit rreth një ngjarje të veçantë, autoritetet mund të kërkojnë për informacion shtesë, e cila mund t’i drejtohet, nëpërmjet Qendrës Kombëtare të Koordinimit, dy ose më shumë burimeve. 
3. Kërkesa për informacion duhet të jetë domosdoshmërish e lidhur me ngjarjen në fjalë. Një kërkesë e tillë do t’i dërgohet burimit, që ka dhënë informacionin fillestar. Nëse ofrohen informacione shtesë, Qendra Kombëtare e Koordinimit duhet të përditësojë raportin e kësaj situate ose ngjarjeje. 
4. Në çdo rast, para kthimit të përgjigjes, duhet të merret dakordësia e burimit të informacionit. 

Neni 25
Lista e subjekteve me interes

1. Me qëllim forcimin e kapaciteteve zbuluese të autoriteteve kombëtare, Qendra Kombëtare e Koordinimit do të krijojë dhe rifreskojë vazhdimisht listën e subjekteve me interes, të cilat, në bazë të analizës së riskut, dyshohet se mund të përfshihen në krime që kryhen në kufi. Kjo listë do të përmbajë informacion mbi asetet, sjelljet ose profilet e subjekteve.
2. Kjo listë mund të përfshijë, por jo vetëm:
a) mjete lundrimi të dyshuara;
b) mjete të dyshuara të transportit ajror;
c) aeroporte, të dyshuara origjine, dhe vende të tjera të njohura ose të dyshuara si vende origjine të fluturimeve;
ç) portet e dyshuara të origjinës, vendet e pritjes dhe vende të tjera të njohura ose të dyshuara si vende origjine të trafikut detar;
d) operatorë të dyshuar.
3. Kjo listë mund të përmbajnë një tregues të reagimit/masave të sugjeruara, në rast të zbulimit të elementeve të lartpërmendura.



Neni 26
Sektorët e kufirit

1. Për qëllimet e raportimit rreth situatave, kufiri shtetëror do të ndahet në sektorë. Sektorët do të jenë referencë e rëndësishme për menaxhimin e integruar të kufirit, veçanërisht për analizën e riskut, planifikimin e emergjencave dhe ndërhyrjeve dhe vlerësimin e cenueshmërisë së sigurisë kufitare.
2. Të gjitha ngjarjet që raportohen do t’i përkasin një sektori të kufirit, të cilat mund të plotësohen nëpërmjet indikatorëve apo raporteve për ngjarje të veçanta. Treguesit do të mbështesin  vlerësimin e zhvillimeve të përgjithshme në një sektor kufitar dhe do të kontribuojnë në përmirësimin e ndërgjegjësimit për situatën, ndërsa raportet e ngjarjeve të veçanta lidhen me reagimin në kohë ndaj ngjarjeve të caktuara.
3. Sektorët kufitarë përcaktohen duke marrë në konsideratë karakteristikat gjeografike, operative dhe të riskut të kufirit, si dhe, kur është e përshtatshme, strukturën organizative dhe zonat e përgjegjësisë së autoriteteve kompetente.
4. Ndarja e kufirit shtetëror në sektorë përcaktohet me urdhër të drejtorit të përgjithshëm të Policisë së Shtetit.

Neni 27
Caktimi i nivelit të ndikimit

1. Hartuesi i një raporti ngjarjeje ose i një raporti të analizës së riskut duhet të vlerësojë nivelin e ndikimit të informacionit të raportuar në sigurinë kufitare. 
2. Niveli i ndikimit duhet të pasqyrojë ndikimin e përgjithshëm të informacionit të raportuar, në:
a) zbulimin, parandalimin dhe luftën kundër migracionit të parregullt;
b) parandalimin, zbulimin dhe luftën kundër krimit ndërkufitar;
c) mbrojtjen dhe shpëtimin e jetës së migrantëve.
3. Hartuesi i një raporti ngjarjeje duhet t’i caktojë një nivel ndikimi çdo ngjarjeje dhe raporti të analizës së riskut.
4. Caktimi i nivelit të ndikimit do të bëhet duke u bazuar në analizën e riskut dhe vlerësimin e cenueshmërisë. Niveli i ndikimit do të bazohet në dy elemente: kërcënimin ndaj sigurisë kufitare dhe nivelin përkatës të reagimit që kërkohet.
5. Caktimi i niveleve të ndikimit për sektorët kufitarë bëhet me qëllim përmirësimin e ndërgjegjësimit për situatën, duke vlerësuar rreziqet e kërcënimet dhe forcimin e aftësive të reagimit, duke vlerësuar kapacitetet dhe duke identifikuar dobësitë.
6. Caktimi i nivelit të ndikimit do të shërbejë, për:
a) identifikimin e riskut dhe kërcënimet kryesore dhe vlerësimin e kërcënimit, që ka të ngjarë të ndodhë në një seksion kufitar;
b) evidentimin e kërcënimeve të materializuara – ngjarje që kanë ndodhur;
c) vlerësimin e kërcënimeve të mundshme – ngjarje që ka të ngjarë të ndodhin në të ardhmen e afërt.
7. Periudha kohore e vlerësuar mund të ndryshojë dhe do të varet nga konteksti.
8. Për caktimin e nivelit të ndikimit, Qendra Kombëtare e Koordinimit mund të bashkëpunojë me Agjencinë Evropiane të Rojës Kufitare dhe Bregdetare. 
9. Për qëllimet e parashikuara në pikën 2, të këtij neni, sektorëve të kufirit do t’u caktohen katër nivele të ndikimit: i ulët, i mesëm, i lartë dhe kritik. 



Neni 28
Ndikimi i ulët

1. Niveli i ndikimit “i ulët” përcaktohet në rastet kur numri i treguesve dhe i ngjarjeve të konstatuara, si dhe probabiliteti i ndodhjes së ngjarjeve në të ardhmen e afërt, paraqitet në nivel të ulët, duke reflektuar praninë e rreziqeve dhe kërcënimeve kryesore me intensitet të reduktuar.
2. Në sektorët kufitarë me nivel ndikimi “të ulët”, autoritetet kombëtare përgjegjëse për kontrollin dhe mbikëqyrjen e kufirit të jashtëm sigurojnë që personeli dhe burimet të jenë të mjaftueshme për kryerjen e aktiviteteve të rregullta të kontrollit kufitar, në përputhje me analizën e riskut.
3. Në nivel qendror, rajonal e vendor, autoritetet kombëtare identifikojnë burime rezervë, të cilat aktivizohen sipas nevojës, në përputhje me vlerësimin e situatës.

Neni 29
Ndikimi i mesëm

1. Niveli i ndikimit “i mesëm” përcaktohet në rastet kur numri i treguesve dhe i ngjarjeve të konstatuara, si dhe probabiliteti i ndodhjes së ngjarjeve në të ardhmen e afërt paraqitet në një nivel krahasimisht mesatar, duke reflektuar praninë e rreziqeve dhe të kërcënimeve kryesore me intensitet të moderuar.
2. Nëse një sektori të kufirit i është caktuar nivel ndikimi “i mesëm”, autoritetet kombëtare duhet të forcojnë kontrollin dhe mbikëqyrjen e kufirit, duke zbatuar masa shtesë të përshtatshme. Qendra Kombëtare e Koordinimit do të njoftohet, nëse merren masa të tilla. Nëse kërkohet, Qendra Kombëtare e Koordinimit do të ofrojë mbështetje dhe do të kontribuojë në menaxhimin e burimeve dhe të personelit në atë sektor kufitar.
3. Në nivel strategjik, Qendra Kombëtare e Koordinimit do të ofrojë monitorim të situatës, analizë të rrezikut dhe kontribut në menaxhimin e burimeve dhe personelit, duke përfshirë planifikimin e rezervave.
4. Në nivel operacional e taktik, strukturat vendore, me mbështetjen e Qendrës Kombëtare të Koordinimit, do të zbatojnë masa shtesë mbikëqyrjeje dhe do të kryejnë aktivitete të intensifikuara të kontrollit kufitar, veçanërisht në zonat e identifikuara si kritike brenda seksionit kufitar.
5. Me mbështetjen e Qendrës Kombëtare të Koordinimit, strukturat vendore do të mundësojnë rishpërndarjen dhe zhvendosjen e shpejtë të burimeve dhe të personelit brenda sektorit kufitar. 
6. Strukturat vendore do të informojnë rregullisht Qendrën Kombëtare të Koordinimit për masat e marra.

Neni 30
Ndikimi lartë

1. Niveli i ndikimit “i lartë” përcaktohet në rastet kur numri i treguesve dhe i ngjarjeve të konstatuara, si dhe probabiliteti i ndodhjes së ngjarjeve në të ardhmen e afërt, rezultojnë në një nivel krahasimisht të lartë, duke përfshirë praninë e rreziqeve dhe kërcënimeve kryesore me intensitet të shtuar.
2. Nëse një seksioni të kufirit i është caktuar nivel i lartë ndikimi, autoritetet kombëtare duhet të sigurojnë që strukturat vendore përgjegjëse për menaxhimin e kufirit, në atë sektor, të marrin mbështetjen e nevojshme dhe që masat e kontrollit e të mbikëqyrjes së kufirit të forcohen, në përputhje me nivelin e riskut dhe kërcënimit të identifikuar.
3. Në rastet e nivelit të lartë të ndikimit, autoritetet kombëtare mund të kërkojnë rialokimin e përkohshëm të burimeve njerëzore dhe logjistike nga strukturat vendore, që mbulojnë  sektorë të tjerë të kufirit me nivel të ulët ndikimi, nga njësitë speciale ose nga struktura të tjera shtetërore.
4. Për të adresuar nevojat në situata të ndikimit të lartë, Qendra Kombëtare e Koordinimit duhet të ketë një pasqyrë të përgjithshme të burimeve dhe personelit të vendosur në secilin sektor kufitar dhe një pasqyrë të burimeve dhe personelit shtesë të disponueshëm në nivel kombëtar, të cilat mund t’u ofrohen sektorëve kufitarë me një nivel të lartë ndikimi.
5. Qendra Kombëtare e Koordinimit duhet të kontribuojë në menaxhimin efikas të burimeve logjistike dhe personelit, si dhe të mbështesë koordinimin, planifikimin dhe zbatimin e kontrollit kombëtar të kufijve.
6. Strukturat vendore do të informojnë rregullisht Qendrën Kombëtare të Koordinimit për masat e marra.
7. Në rastet e situatave me nivel të lartë të ndikimit njoftohet menjëherë ministri i Punëve të Brendshme.

Neni 31
Ndikimi kritik

1. Niveli i ndikimit “kritik” caktohet, kur, me gjithë masat e marra në nivel kombëtar, numri i treguesve, ngjarjeve që kanë ndodhur, ngjarjeve që ka të ngjarë të ndodhin në të ardhmen e afërt dhe riskut e kërcënimet kryesore janë krahasimisht të paprecedente dhe potencialisht mund të cenojnë sigurinë kombëtare të vendit ose të vendit fqinj.
2. Në rastet e situatave me nivel kritik të impaktit njoftohet menjëherë ministri i Punëve të Brendshme. 
3. Në rastet e nivelit kritik të impaktit, në zbatim të marrëveshjeve një fuqi, autoritetet kombëtare mund të kërkojnë mbështetje nga Agjencia Evropiane e Rojës Kufitare dhe Bregdetare.

Neni 32
Vlerësimi i ndikimit të caktuar

1. Qendra Kombëtare e Koordinimit dhe, kur vlerësohet e nevojshme, në bashkëpunim me Agjencinë Evropiane të Rojës Kufitare dhe Bregdetare,  do të vlerësojë caktimin e niveleve të ndikimit nga strukturat vendore dhe masat e marra në nivel vendor ose kombëtar.
2. Koha e reagimit do të jetë një masë e përshtatshme për vlerësimin e aftësisë së reagimit. Në nivel taktik, kjo do të jetë koha e nevojshme për të përpunuar një alarm të mundshëm, për të zhvendosur burimet njerëzore dhe logjistike, dhe për të përballur situatën në kufi, duke filluar nga momenti i caktimit të nivelit të impaktit deri kur të gjitha burimet e kërkuara janë në vend dhe të gjitha përgatitjet operacionale kanë përfunduar.

Neni 33
Përditësimi i raporteve të situatës

1. Raporti kombëtar i sigurisë kufitare dhe raportet e situatave të veçanta do të jenë pronë e Qendrës Kombëtare të Koordinimit dhe do të përditësohen nga kjo qendër.
2. Qendra Kombëtare e Koordinimit mund të ndajë, në nivel ndërkombëtar, informacion rreth situatave të veçanta, i cili lidhet vetëm me territorin e vendit tonë dhe jo duke mbuluar informacione rreth një vendi tjetër, nëse kjo nuk është rënë dakord paraprakisht apo nëse nuk është përcaktuar në raportin e situatës së veçantë.
3. Qendra Kombëtare e Koordinimit do të jetë përgjegjëse, për:
a) përpunimin e çdo raporti të marrë, nga autoritetet kombëtare apo autoritetet e përcaktuara në pikën 3, të nenit 12, të kësaj rregulloreje, në kohën e duhur, me qëllim përditësimin në kohë të raporteve përkatëse të situatave;
b) krijimin dhe përditësimin e komponentit të ngjarjeve të raporteve të situatës, gjenerimin dhe përditësimin e ngjarjeve në këtë komponent dhe caktimin e nivelit përkatës të ndikimit;
c) krijimin dhe përditësimin e komponentit operacional të raporteve të situatës bazuar në raportet mbi asetet e veta dhe në planet e operacioneve;
ç) krijimin dhe përditësimin e komponentit të analizës së raporteve të situatës, bazuar në raportet e analizës së riskut dhe caktimin e një niveli përkatës të ndikimit;
d) krijimin dhe përditësimin e lidhjeve ndërmjet elementeve të ndryshme të raporteve të situatës, duke marrë parasysh lidhjet ekzistuese në raporte;
dh) menaxhimin e aksesit të përdoruesve të raporteve përkatëse të situatës dhe sigurinë e të dhënave;
e) transmetimin e raporteve përkatëse dhe informacionit të nevojshëm tek autoritetet kombëtare;
ë) administrimin dhe fshirjen e informacionit, në përputhje me politikën përkatëse të të dhënave.

Neni 34
Kontrolli i cilësisë së të dhënave

1. Qendra Kombëtare e Koordinimit është përgjegjëse për kontrollin e cilësisë së të dhënave dhe raportimeve.
2. Me qëllim monitorimin dhe vlerësimin e cilësisë së të dhënave dhe raportimeve, Qendra Kombëtare e Koordinimit do të bazohet në indikatorët e mëposhtëm:
a) Numrin dhe frekuencën e raportimeve për çdo sektor kufitar dhe pikë kalimi kufitar;
b) Kohën e raportimit;
c) Plotësimin e kërkesave dhe qëndrueshmërinë e raporteve.
3. Indikatorët do të përdoren:
a) për të monitoruar statusin e komponentëve teknikë të Sistemit, në kohë reale;
b) për të mbështetur identifikimin e reagimin nga ngjarje dhe dështime të mundshme në funksionimin e Sistemit;
c) për të garantuar sigurinë e të dhënave.

KREU V
SIGURIA E TË DHËNAVE

Neni 35
Rrjeti i komunikimit

1. Për qëllimet e kësaj rregulloreje, autoritetet e parashikuara në nenin 12 do të shkëmbejnë informacion nëpërmjet kanaleve të sigurta dhe të autorizuara të komunikimit, sipas legjislacionit në fuqi dhe infrastrukturës teknike të disponueshme për secilin autoritet.
2. Shkëmbimi i informacionit bëhet në përputhje me nivelin e certifikimit të sigurisë të rrjetit të komunikimit. 
3. Për shkëmbimin e informacionit të klasifikuar mbi nivelin e certifikimit të rrjetit zbatohen rregullat e parashikuara për sigurinë e informacionit të klasifikuar.


Neni 36
Aksesi në sistemet dhe bankat e të dhënave

1. Për qëllimet e kësaj rregulloreje, për të mundësuar shkëmbimin e informacionit, në kohë thuajse reale, punonjësit e autoriteteve kombëtare të përcaktuara në pikën 1, të nenit 12, do të kenë akses në sistemet dhe bankat e të dhënave të këtyre autoriteteve.
2. Niveli i aksesit përcaktohet nga titullarët e autoriteteve kombëtare bazuar në parimin “nevojë për njohje”.

Neni 37
Kategoritë e të dhënave

1. Në zbatim të kësaj rregulloreje, autoritetet kombëtare përpunojnë të dhëna dhe informacione të nevojshme për kontrollin dhe mbikëqyrjen e kufirit, menaxhimin e integruar të kufirit, analizën e riskut, koordinimin ndërinstitucional dhe shkëmbimin e informacionit me autoritetet kombëtare vendase, dhe të huaja, në përputhje me legjislacionin në fuqi.
 Kategoritë e të dhënave që përpunohen përfshijnë:
a) të dhëna mbi ngjarjet, incidentet dhe situatat e konstatuara në kufi;
b) të dhëna operative të mbledhura gjatë aktiviteteve të kontrollit dhe mbikëqyrjes së kufirit;
c) të dhëna mbi mjetet, pajisjet, sistemet dhe infrastrukturën e përdorur për kontrollin dhe mbikëqyrjen e kufirit;
ç) të dhëna statistikore, analitike dhe të vlerësimit të riskut;
d) të dhëna personale në masën që përpunimi i tyre është i nevojshëm për përmbushjen e qëllimeve të përcaktuara në këtë rregullore dhe i autorizuar nga legjislacioni në fuqi.
2. Përpunimi, ruajtja, transmetimi dhe mbrojtja e të dhënave kryhen në përputhje me legjislacionin për mbrojtjen e të dhënave personale, sigurinë kibernetike, informacionin e klasifikuar dhe aktet e tjera të zbatueshme në fuqi.

Neni 38
Komunikimi ndërkombëtar

1. Komunikimi ndërmjet Qendrës së Kombëtare të Koordinimit me autoritetet ndërkombëtare do të realizohet nëpërmjet kanaleve të sigurta të komunikimit, si më poshtë:
a) rrjete të sigurta qeveritare;
b) platforma të sigurta ndërkombëtare;
c) email i enkriptuar;
ç) sisteme të menaxhimit të incidenteve;
d) linja të siguruara telefonike/videokonferenca të enkriptuara;
dh) sisteme të shkëmbimit të dokumenteve të klasifikuara.
2. Shkëmbimi ndërkombëtar i informacionit, për qëllimet e kësaj rregulloreje, do të kryhet sipas parashikimeve të marrëveshjeve dy- dhe/ose shumëpalëshe.
3. Komunikimi me autoritetet ndërkombëtare do të realizohet në gjuhën angleze.

Neni 39
Siguria e rrjetit të komunikimit dhe sistemeve

1. Autoritetet kombëtare të përcaktuara në pikën 1, të nenit 12, të kësaj rregulloreje, janë përgjegjëse për funksionimin e sigurinë e rrjetit të komunikimit dhe sistemeve.
2. Autoritetet kombëtare do të caktojnë një punonjës/oficer për sigurinë dhe funksionimin e rrjetit të komunikimit, të cilëve u delegohen detyra që lidhen me sigurinë e funksionimin e rrjetit të komunikimit në kuadër të Sistemit të Mbikëqyrjes së Kufirit.
3. Përgjegjësitë e oficerëve të sigurisë përcaktohen me urdhër të përbashkët ministrit të Punëve të Brendshme, ministrit të Financave dhe të ministrit të Bujqësisë dhe Zhvillimit Rural.

Neni 40
Pika e kontaktit EUROSUR

1. Për qëllimet e kësaj rregulloreje, Qendra Kombëtare e Koordinimit do të luajë rolin e pikës së kontaktit EUROSUR.
2. Për kryerjen e rolit të pikës së kontaktit EUROSUR, Drejtoria e Përgjithshme e Policisë së Shtetit do të emërojë, pranë Qendrës Kombëtare të Koordinimit, oficerë policie, me njohuri të mira të gjuhës angleze.
3. Qendra e Koordinimit EUROSUR do të jetë funksionale 24 orë në 7 ditës të javës.
4. Shkëmbimi i informacionit në kuadër të EUROSUR-it do të kryhet sipas parashikimeve të marrëveshjes së punës ndërmjet Ministrisë së Punëve të Brendshme dhe Agjencisë Evropiane të Rojës Kufitare dhe Bregdetare (FRONTEX) ose të marrëveshjes ndërmjet Republikës së Shqipërisë dhe Bashkimit Evropian për aktivitetet operacionale të kryera nga Agjencia e Evropiane e Rojës Kufitare dhe Bregdetare në Republikën e Shqipërisë ose të planeve operacionale të operacioneve të përbashkëta.

Neni 41
Siguria fizike

1. Në Qendrën Kombëtare të Koordinimit, Policia e Shtetit do të zbatojë masat e sigurisë fizike që parashikohen në rregulloren e Policisë së Shtetit.
2. Masat minimale do të përfshijnë:
a) në zonat administrative:
i. vendosjen e një perimetri të përcaktuar dukshëm për kontrollet e individëve dhe, kur është e mundur, të automjeteve;
ii. hyrjen pa shoqërim, që duhet t’u lejohet vetëm individëve që janë të autorizuar në përputhje me politikat përkatëse të brendshme të Policisë së Shtetit;
iii. të gjithë individët e tjerë, që duhet të shoqërohen në çdo kohë ose t’u nënshtrohen kontrolleve ekuivalente;
b) në zonat e sigurisë:
i. duhet të vendoset një perimetër i përcaktuar dukshëm dhe i mbrojtur përmes të cilit të gjitha hyrjet e daljet kontrollohen me anë të pajisjeve të kontrollit të aksesit;
ii. për vizitorët, të cilëve nuk u sigurohet akses kontrolli, do të regjistrohen në një regjistër të veçantë, ku shënohet ora e hyrjes dhe e daljes, arsyeja e vizitës dhe personi me të cilin do të takohen;
iii. hyrja pa shoqërim do t’u lejohet vetëm individëve që janë të certifikuar posaçërisht dhe janë të autorizuar posaçërisht për të hyrë në zonë në bazë të “nevojës për njohje”;
iv. të gjithë individët e tjerë do të shoqërohen në çdo kohë ose t’u nënshtrohen kontrolleve ekuivalente.




Neni 42
Komunikimi me publikun

Me qëllim informimin e publikut, Qendra Kombëtare e Koordinimit do të ketë faqen e saj zyrtare, ku do të pasqyrohen informacione dhe kuadri ligjor, nënligjor, në gjuhën shqipe dhe angleze, që lidhen me qarkullimin ndërkufitar të shtetasve dhe mallrave.

